OB kry wéér bloedneus in die hofAdv. Busisiwe Mkhwebane, die Openbare Beskermer, in die Konstitusionele Hof. (Skermgreep: Siphelele Dludla/ANA) Die hooggeregshof in Pretoria het Maandagoggend die Openbare Beskermer (OB) se voorgestelde regstellende optrede teen Pravin Gordhan opsy gesit hangende ŉ hersieningsproses. Regter Sulet Potterill het bevind adv. Busisiwe Mkhwebane het Gordhan, minister van openbare ondernemings, nie die geleentheid gegee om sy kant van die saak te stel nie. Sy het gesê regstellende optrede is vaag en onsinnig en dat daar onherroeplike skade teen Gordhan aangerig kan word indien daar dringend teen hom opgetree word. Potterill het Gordhan se dringende aansoek toegestaan en ook beslis dat Mkhwebane vir die koste van die aansoek aanspreeklik is. Gordhan het die hofaansoek gebring om die remediërende optrede wat die OB in haar verslag oor die sogenaamde geheime eenheid by die Suid-Afrikaanse Inkomstediens (SAID) beveel het, te verhoed totdat die hersiening van die verslag afgehandel is. Mkhwebane hou in die verslag vol dat Gordhan destyds die Grondwet asook die uitvoerende etiese gedragskode oortree het. Sy het verskeie regeringsfunksies, onder andere pres. Cyril Ramaphosa en die polisie, versoek om teen Gordhan op te tree vir sy rol in die destydse stigting van die sogenaamde geheime eenheid. Pravin Gordhan. Foto: ANA Maandag se hofuitspraak volg nadat die Konstitusionele Hof verlede week ŉ vroeëre hooggeregshofbeslissing gehandhaaf het dat Mkhwebane persoonlik aanspreeklik gehou moet word vir ŉ gedeelte van die regskoste in die hofstryd tussen haar en die Reserwebank. Die hof het bevind Mkhwebane het haar mandaat oortree, dat haar ondersoek foutief was en dat sy nie eerlik in die ondersoek was nie. Die hof het voorts gelas dat 85% van die koste van die aansoek deur die OB se kantoor betaal moet word en dat Mkhwebane 15% daarvan uit haar eie sak moet opdok. Die Reserwebank, die minister van finansies, die nasionale tesourie en Absa het almal onderskeidelik gevra vir ŉ hersiening van die verslag. In Junie 2017 het Mkhwebane bevind die regering het versuim om die sogenaamde CIEX-verslag, wat verband gehou het met beweerde gesteelde staatsgeld en die herwinning van R3,2 miljard by Bankorp Limited/Absa, in werking te stel. Sy het ook gesê die publiek is benadeel deur die optrede van die regering en die Reserwebank.